ΓΡΑΠΤΗ ΕΡΩΤΗΣΗ E-3893/00

υποβολή: Robert Goebbels (PSE) προς την Επιτροπή

(13 Δεκεμβρίου 2000)

Θέμα: Αναθεώρηση της οδηγίας σχετικά με τις ευρωπαϊκές επιτροπές επιχείρησης

Σήμερα, η γενική άποψη των ευρωπαίων συνδικαλιστών όσον αφορά τις ευρωπαϊκές επιτροπές επιχείρησης βρίσκεται στα όρια της πλήρους απογοήτευσης. Μετά την ευφορία των πρώτων προαιρετικών συμφωνιών, τα ευρωπαϊκά συνδικάτα δίνουν μάλλον σημεία αποθάρρυνσης.

Μετά τη σύναψη περισσότερων των 400 προαιρετικών συμφωνιών μεταξύ 1994, οπότε και ενεκρίθη η οδηγία από το Συμβούλιο των Υπουργών, και 1996, οπότε και έληξε η προθεσμία για την μεταφορά του κειμένου στις εθνικές νομοθεσίες, οι διαπραγματεύσεις κατέληξαν σε συμφωνία μόνον σε 30 περίπου πολυεθνικές επιχειρήσεις. Ο απολογισμός αυτός, επί 700-800 βιομηχανικών ομίλων που αφορά η οδηγία, είναι εξαιρετικά φτωχός. Καταφανώς η σημειούμενη πρόοδος είναι εξαιρετική αργή.

Έχει επιχειρηθεί συνολική επανεκτίμηση της μεταφοράς της οδηγίας 94/45/ΕΚ(1) του Συμβουλίου, της 22ας Σεπτεμβρίου 1994 στο εθνικό δίκαιο των κρατών μελών, οδηγίας που αφορά τη δημιουργία ευρωπαϊκής επιτροπής επιχείρησης ή την κίνηση διαδικασίας εντός των κοινοτικής διάστασης επιχειρήσεων και ομίλων επιχειρήσεων με σκοπό την ενημέρωση και τη διαβούλευση με τους εργαζόμενους;

Το Συμβούλιο δεν κρίνει ότι είναι απαραίτητο να τροποποιηθεί η οδηγία σε πολλά σημεία:

1. στους τομείς της επικοινωνίας και της ενημέρωσης,

2. στο επίπεδο της επιμόρφωσης των εκπροσώπων,

3. όσον αφορά την αποτελεσματικότερη αναγνώριση των ευρωπαϊκών συνδικαλιστικών ομοσπονδιών;

(1) ΕΕ L 254 της 30.9.1994, σελ. 64.

Κοινή απάντηση του κας Διαμαντοπούλου εξ ονόματος της Επιτροπής στις γραπτές ερωτήσεις P-3828/00, E-3850/00 και E-3893/00

(19 Ιανουαρίου 2001)

Η θέση της Επιτροπής όσον αφορά την τροποποίηση της οδηγίας 94/45/ΕΚ του Συμβουλίου της 22ας Σεπτεμβρίου 1994 για τη θέσπιση μιας ευρωπαϊκής επιτροπής επιχείρησης ή μιας διαδικασίας σε επιχειρήσεις και ομίλους επιχειρήσεων κοινοτικής κλίμακας με σκοπό να ενημερώνονται οι εργαζόμενοι και να ζητείται η γνώμη τους(1), διατυπώνεται ως εξής στην έκθεση εφαρμογής(2): Η αξιολόγηση της εφαρμογής της οδηγίας θα συνεχιστεί σε σχέση με τις παρούσες συζητήσεις στο Συμβούλιο και στο Ευρωπαϊκό Κοινοβούλιο σχετικά με τους φακέλους που συνδέονται στενά με αυτήν (πρόταση οδηγίας που καθορίζει το γενικό πλαίσιο όσον αφορά την πληροφόρηση και την γνωμοδότηση των εργαζομένων στην Ευρωπαϊκή Κοινότητα(3), σχέδιο οδηγίας που αφορά την συμμετοχή των εργαζομένων στην Ευρωπαϊκή Εταιρεία). Ενόψει των συμπερασμάτων της αξιολόγησης αυτής, καθώς και της εξέλιξης των άλλων φακέλων της, η Ευρωπαϊκή Επιτροπή θα αποφασίσει σε εύθετο χρόνο σχετικά με την ενδεχόμενη τροποποίηση της οδηγίας.

Στο πλαίσιο αυτό, πρέπει να σημειωθεί ότι στη σύνοδο του Ευρωπαϊκού Συμβουλίου στη Νίκαια, στις 7 και 8 Δεκεμβρίου 2000, έγινε ένα πολύ σημαντικό βήμα όσον αφορά τη συμμετοχή των εργαζομένων στα πλαίσια της Ευρωπαϊκής Εταιρείας. Στη συνέχεια ζητήθηκε από το Συμβούλιο να ολοκληρώσει, έως το τέλος του 2000, τα κείμενα που είναι απαραίτητα για τη θέσπιση του καταστατικού της Ευρωπαϊκής Εταιρείας. Σε μια έκτακτη σύνοδο του Συμβουλίου, στις 20 Δεκεμβρίου 2000, επιτεύχθηκε πολιτική συμφωνία όσον αφορά τα δύο νομικά μέσα που απαρτίζουν τη δέσμη μέτρων για την Ευρωπαϊκή Εταιρεία: έναν κανονισμό με διατάξεις εταιρικού δικαίου(4) και μια προσαρτημένη οδηγία με διατάξεις για τη συμμετοχή των εργαζομένων. Αφού ολοκληρωθεί η εκ νέου διαβούλευση με το Κοινοβούλιο, τόσο ο κανονισμός όσο και η οδηγία για τη συμμετοχή των εργαζομένων θα εγκριθούν επίσημα από το Συμβούλιο.

Επίσης, στη Νίκαια το Ευρωπαϊκό Συμβούλιο επισήμανε τη σημαντική πρόοδο που έχει σημειωθεί στις διαπραγματεύσεις σχετικά με την πρόταση οδηγίας του Συμβουλίου για τη θέσπιση ενός γενικού πλαισίου για την ενημέρωση των εργαζομένων και τη διαβούλευση με αυτούς και ζήτησε από το Συμβούλιο να συνεχίσει την εξέταση αυτής της οδηγίας.

Λαμβάνονταςπόψη αυτές τις πρόσφατες εξελίξεις, η Επιτροπή θεωρεί ότι είναι καλύτερο να επικεντρωθεί στα θέματα που βρίσκονται αυτή τη στιγμή στο τραπέζι, προτού ξεκινήσει τη διαδικασία τροποποίησης της οδηγίας για τα ευρωπαϊκά συμβούλια επιχειρήσεων. Στο μεταξύ, θα συνεχιστεί η αξιολόγηση της εφαρμογής αυτής της οδηγίας.

(1) ΕΕ L 254 της 30.9.1994.

(2) COM(2000)188 τελικό.

(3) ΕΕ C 2 της 5.1.1999.

(4) ΕΕ C 263 της 16.10.1989.